Ο **Όμιλος Φιλάθλων Χολαργού** είναι αθλητικός σύλλογος που εδρεύει στον Χολαργό. Επίσημο έτος ίδρυσής του είναι το 1947 και δραστηριοποιείται στο άθλημα του ποδοσφαίρου, διατηρώντας τμήματα ποδοσφαίρου ανδρών και ακαδημιών, ενώ στο παρελθόν διέθετε και τμήμα καλαθοσφαίρισης, καθώς επίσης και τμήμα πετοσφαίρισης και στίβου.

Ιστορικό
--------

Το στάδιο "Μαρκ Μαρσώ"
Ο Όμιλος Φιλάθλων Χολαργού ιδρύθηκε το 1947 ως ποδοσφαιρικό σωματείο και αρχικά αγωνίστηκε ανεπίσημα. 5 χρόνια ύστερα από την ίδρυσή του, το 1952, ο Ο.Φ. Χολαργού αναγνωρίστηκε επίσημα από την ΕΠΟ με Αριθμό Μητρώου 374 και εντάχθηκε στα πρωταθλήματα της Ε.Π.Σ. Αθηνών, ξεκινώντας από το πρωτάθλημα Γ΄ Κατηγορίας της περιόδου 1952-53. Τη σεζόν 1973-74 αγωνίστηκε για πρώτη φορά στην Α΄ Κατηγορία της ΕΠΣΑ, στην οποία επέστρεψε από τη σεζόν 1975-76. 

Τη σεζόν 1983-84 κατέκτησε το πρωτάθλημα του 2ου ομίλου της Α΄ Κατηγορίας και κέρδισε την άνοδο στο Εθνικό Ερασιτεχνικό Πρωτάθλημα, όπου αγωνίστηκε τη σεζόν 1984-85. Τη σεζόν 1985-86 αναδείχθηκε εκ νέου πρωταθλητής Ε.Π.Σ. Αθηνών και κέρδισε την επάνοδο στο Εθνικό Ερασιτεχνικό Πρωτάθλημα. Τη σεζόν 1986-87 αγωνίστηκε για 2η φορά στο Εθνικό Ερασιτεχνικό Πρωτάθλημα, γνωρίζοντας ωστόσο τον υποβιβασμό. 

Το 1990 αναδείχθηκε κυπελλούχος Ε.Π.Σ. Αθηνών επικρατώντας με 1-0 στον τελικό που διεξήχθη στο γήπεδο Απόστολος Νικολαΐδης της Μάχης Μαραθώνα, ενώ ήταν φιναλίστ το 1981, όταν ηττήθηκε με 2-1 στον τελικό που διεξήχθη στο Δημοτικό στάδιο Περιστερίου από τον Αθηναϊκό.

Η έδρα της ομάδας είναι το Α' Δημοτικό Στάδιο Χολαργού «Μαρκ Μαρσώ».

Τμήμα καλαθοσφαίρισης
---------------------

Το 1982 ιδρύθηκε το τμήμα καλαθοσφαίρισης του Ο.Φ. Χολαργού. 

Η ανδρική ομάδα εντάχθηκε στα επίσημα πρωταθλήματα της Ε.Σ.Κ. Αττικής, ξεκινώντας από την Ε΄ Κατηγορία στην οποία αγωνίστηκε έως και τη σεζόν 1985-86. Τις επόμενες χρονιές πραγματοποίησε μια συνεχή ανοδική πορεία στις κατηγορίες, λαμβάνοντας μέρος την περίοδο 1986-87 στη Δ' Κατηγορία, την περίοδο 1987-88 στη Γ' Κατηγορία και την περίοδο 1988-89 στη Β' Κατηγορία, κερδίζοντας την άνοδο στην Α΄ Κατηγορία, την κορυφαία κατηγορία των πρωταθλημάτων της ΕΣΚΑ. 

Το 1989 αποσχίστηκε από το σύλλογο και μετονομάστηκε σε Καλαθοσφαιρικός Όμιλος Χολαργού, συνεχίζοντας τη δράση του ανεξάρτητα από τη σεζόν 1989-90.

Τμήματα πετοσφαίρισης και στίβου
--------------------------------

Ο Ο.Φ. Χολαργού στο παρελθόν διέθετε επίσης και τμήματα πετοσφαίρισης και στίβου. 

Το 1996 αποσχίστηκαν από τον σύλλογο, συνενώθηκαν και δημιούργησαν τον Γυμναστικό Αθλητικό Σύλλογο Χολαργού, ο οποίος έκτοτε δρα ανεξάρτητα σε βόλεϊ, στίβο αλλά και άλλα αθλήματα.

Εξωτερικοί σύνδεσμοι
--------------------

* Η επίσημη ιστοσελίδα της ομάδας Αρχειοθετήθηκε 2016-04-02 στο Wayback Machine.

Παραπομπές
----------

1. ↑  Καταγραφή αθλητικών σωματείων, επίσημη σελίδα Φυσικής Αγωγής ΥΠΕΠΘ
2. ↑  Καταγραφή αθλητικών σωματείων, επίσημη σελίδα Φυσικής Αγωγής ΥΠΕΠΘ
3. ↑  «Όμιλος Φιλάθλων Χολαργού: Η παλαιότερη ομάδα του Χολαργού, επίσημη σελίδα Δημοτικού Οργανισμού Πολιτισμού-Αθλητισμού-Περιβάλλοντος Παπάγου-Χολαργού». Αρχειοθετήθηκε από το πρωτότυπο στις 17 Νοεμβρίου 2023. Ανακτήθηκε στις 31 Μαρτίου 2021.
4. ↑  εφ. Αθλητική Ηχώ, φύλλο Κυριακής 25/3/1990, σελ. 8
5. ↑  εφ. Αθλητική Ηχώ, φύλλο Κυριακής 07/06/1981
6. ↑  Ιστορία holargosbc.gr
7. ↑  Ιστορία gas-holargos.gr